שקופה

"שקופה" הוא אלבום האולפן השישי של הזמרת הישראלית שירי מימון. את האלבום הוציאה ב-8 בספטמבר 2024 לאור חברת התקליטים D-Music. קודם להוצאתו פורסם סינגל אחד, "ניסע רחוק", בהשתתפות ברי סחרוף, לקידומו. מימון הוציאה את אלבומה החמישי, "נשימה", ב-2020. ב-7 בספטמבר הכריזה על הוצאת האלבום דרך פוסט באינסטגרם. היא כתבה: ”דקות ושעות, ימים ולילות שהיצירה הזו נרקמה ונשפכה מתוכי, יחד עם יוצרים ומפיקים כל כך מוכשרים, אני גאה ומתרגשת ובעיקר שקופה אל מולכם יותר מתמיד”. במקביל לפרסום יצאה מימון לסיבוב הופעות ברחבי אמריקה הדרומית. "שקופה" מכיל שבע רצועות, שנוצרו בשיתוף עם אבי אוחיון, אור מילשטוק, עמרי קסטן, מתן דרור, מאי ספדיה ונועם עקרבי. הרצועה הפותחת, "פלדה", שיצרה מימון יחד עם ספדיה, מתאר מסע פנימי של חוזק ושברון. הוא מדבר על התמודדות עם משברים פנימיים ("נשברתי מבפנים") ובו-זמנית שמירה על יציבות וכוח ("אני פלדה... חזק באדמה"). השורות האלו מבטאות את המתח בין הפגיעות והכאב לבין היכולת להתמיד ולהתחזק מחדש. "סמיילי" מספר על דמות שנשארת רגועה ושמחה מול כאוס, שקרים ושברים בסביבתה, ומדגיש את העוצמה וההשפעה של החיוך שלה ככוח שמביא תקווה ושלום. הוא מציג את השוני שלה כקרן אור בעולם כאוטי ומלנכולי, ומסמל את החיוך כיהלום נדיר שמאיר את החשיכה. השיר השלישי, "הכל מסתובב", סובב סביב תחושת אובדן עצמי ובדידות בעקבות פרידה, כשהדוברת מרגישה מנותקת מעצמה ומתקשה למצוא משמעות ואהבה בחיים. היא מבטאת תקווה לשינוי, אך חשה שהזמן לרעתה, ושהדברים יחזרו למקומם רק אם תתרחש התקרבות או פיוס בין בחיר לבה. הסינגל היחידי מהאלבום, "ניסע רחוק", שיצרה מימון יחד עם מילשטוק וקסטן, מבוצע בהשתתפות הזמר ברי סחרוף. זהו שיתוף הפעולה הראשון בין מימון לסחרוף. הוא מבטא רצון עז לברוח מהמציאות הלוחצת ולמצוא חופש ושקט במקום רחוק, תוך חלומות על חיים פשוטים ונטולי דאגות. הדוברת מפנטזת בשקט על עולמות אחרים, כשהמחשבות על בריחה והתחלה חדשה מספקות לה מפלט מנטלי מהכאוס שסביבה. "צונאמי" מספר על תהליך של שחרור וקבלה לאחר פרידה, תוך ביטוי לאומץ להתמודד לבד עם הכאב והזיכרונות. הוא משלב רגשות של אהבה, סליחה והכרת תודה, ומדגיש את התקווה לעתיד טוב יותר ולהמשכיות החיים למרות האובדן. השיר השישי, "סחרחורת", עוסק גם כן אחר פרידה. מימון חווה סערת רגשות פיזית ונפשית, תחושת ריקנות וחיפוש אחר נחמה ללא הצלחה. היא מתמודדת עם היעדרו של אהובה, כשחיבתו העזה עדיין מהדהדת בגופה, אך במקביל משאירה המציאות אותה לבד עם הכאב. "שתי דקות" הוא הרצועה השביעית והאחרונה באלבום. השיר עוסק במאבק פנימי מול הפחד והשיגעון, תוך ניסיון למצוא רגעים של רוגע ונחמה בעולם כאוטי. הוא מתאר את הקושי בהתמודדות עם מציאות כואבת, כשהדרך להקלה היא לברוח לזמן קצר מהכאוס ולחפש התחלה חדשה. בתמונה רואים את מימון יושבת על כיסא בעיצוב מינימליסטי, לבושה בבגדים לבנים שמעניקים לה מראה נקי ואלגנטי. היא יושבת בצורה נינוחה, אך עם נוכחות חזקה, במרכז התמונה, ומשדרת שקט וביטחון. שערה הגלי נשפך באופן טבעי על כתפיה, ומבטה ממוקד לעבר המצלמה. הרקע סביבה מורכב מבדים בצבעים שונים: חום, כתום, ותכלת, שיוצרים ניגודיות עם הלבן של בגדיה. הכיתוב "שקופה" מופיע בחלק העליון של התמונה בצורה בולטת, יחד עם שמה של מימון. האלבום שקופה באתר אפל מיוזיק מערכת ice, שירי מימון בצעד חדש ומרשים בקריירה: "גאה ומתרגשת", באתר אייס, 8 בספטמבר 2024 פלדה, בביצוע שירי מימון, וידאו קליפ של השיר באתר יוטיוב (אורך: 3:15), 8 בספטמבר 2024 סמיילי, בביצוע שירי מימון, וידאו קליפ של השיר באתר יוטיוב (אורך: 2:46), 8 בספטמבר 2024 הכל מסתובב, בביצוע שירי מימון, אורך3:02, וידאו קליפ של השיר באתר יוטיוב, 8 בספטמבר 2024 מאיה כהן, "ניסע רחוק": שירי מימון מפנטזת, באתר ישראל היום, 4 בספטמבר 2024 ניסע רחוק, בביצוע שירי מימון וברי סחרוף, אורך3:10, וידאו קליפ של השיר באתר יוטיוב, 8 בספטמבר 2024 צונאמי, בביצוע שירי מימון, אורך2:47, וידאו קליפ של השיר באתר יוטיוב, 8 בספטמבר 2024 סחרחורת, בביצוע שירי מימון, אורך2:50, וידאו קליפ של השיר באתר יוטיוב, 8 בספטמבר 2024 שתי דקות, בביצוע שירי מימון, אורך3:30, וידאו קליפ של השיר באתר יוטיוב, 8 בספטמבר 2024